[{"text_idx": "#000001", "text": "Sei sari izan dira: ikus-entzunezko saria Karpeta Urdinak dokumentalari eman zaio, prentsa saria Zugazart iritzi tirei, entzunezko saria (Min)bizi podkastari, Internet saria euskal Mastodon komunitateei, kanpaina saria Azterketak Euskaraz kolektiboari, eta merezimenduzko saria Oihana Goirienari. Ehundik gora lagun bildu dira Usurbilgo Atxega Jauregiko ekitaldian."}, {"text_idx": "#000002", "text": "Bi urtez Argia Sariak distantziara banatu ostean, pozgarria izan da ARGIAko lantaldearentzat berriro Usurbilgo Atxega Jauregian elkartzea. 34. edizio honetan ere ehun pertsona baino gehiago bildu dira otordu eder baten bueltan; euskal hedabideetako jendea, euskalgintzako eragileak, euskaltzaleak, eta euskal kulturako bestelako ordezkariak. Aurten, gainera, duela 50 urte baino gehiagotik ARGIAko harpidedun diren zortzi lagun izan ditugu gonbidatuen artean."}, {"text_idx": "#000003", "text": "Bazkalostean egin dute sari banaketa, eta Antton Mendizabal eskultoreak sortutako garaikurra jaso dute sarituek. Hauek dira aurtengoak \u2013informazio gehiago gainean klikatuta\u2013:"}, {"text_idx": "#000004", "text": "Ikus-entzunezko saria: Karpeta Urdinak, torturari buruz Ander Iriartek zuzendutako dokumentala.\nPrentsa saria: Zugazart, Unai Iturriaga Zugaza-Artazak Gara egunkarian argitaratzen dituen iritzi tirak.\nEntzunezko saria: (Min)bizi, In\u0303urri elkarteak minbiziaren inguruan duen podkasta.\nInternet saria: Euskal Mastodon komunitateak, Mastodon sare sozial librean komunitatea ireki duten mastodon.eus eta mastodon.jalgi.eus.\nKanpaina saria: Azterketak Euskaraz kolektiboa, brebeta eta baxoa euskaraz egiteko eskubidea borrokatzen duten Ipar Euskal Herriko ikasle eta irakasleak.\nMerezimenduzko saria: Oihana Goiriena, bere senar Pablo Gonzalez kazetariaren kartzelaratze injustua salatzeko eta kazetaritza askea defendatzeko, auzia lau haizetara zabaltzeagatik."}, {"text_idx": "#000007", "text": "Urtero bezala, ARGIAko lantaldeak diskurtsoa eskaini du egun berezi honen, eta denen izenean hitz egin du Mikel Garciak. ARGIAko komunitatearen sostengua azpimarratu du: zazpigarren urtez jarraian harpidetzak irabazten ari gara, eta esanguratsutzat jo du, garaiotan ez delako ohikoa."}, {"text_idx": "#000008", "text": "Halaber, azaldu du garai interesgarriak bizitzen ari garela, kazetaritza ikuspegitik garai nahasietan kontatzeko asko dagoelako, eta ARGIAren proiektuaren sendotasuna berresten delako krisialdietan: \u201cKrisi boladetan eta kapitalismoaren danbateko gogorrenen aurrean, zentzu guztia hartzen dute etxe barruko balioek. Elkar zaintzan sinesten dugu, barne antolaketa horizontalean, taldea batuta eta indartsu mantentzearen garrantzian\u201d. Irakurri hemen hitzaldi osoa."}, {"text_idx": "#000009", "text": "Eskerrak eman nahi dizkiegu ekitaldi honen babesle diren ondorengo erakundeei:"}, {"text_idx": "#000011", "text": "Mastodoneko bi komunitate euskaldunek jaso dute 2023ko Interneteko Argia saria: Mastodon.jalgi.eus eta Mastodon.eus. Guztien izenean, Dabid Martinezek nabarmendu zuen euskararen arnasgune eta arigune iraunkorra izan direla azken bost urteetan. Komunitatea osatzen duten milaka... [+]"}, {"text_idx": "#000013", "text": "Dena eskubide dugunaren uste orokortu samar bat nabari dut inguruan azken aldian. Kontsumoari lotua ote? Klasetik ere izango du. Dirua, azken batean. Zerrendatzen ditugu lagunartean gure eskubide amaiezinak, betebeharrekin gutxiago gogoratuta eta oinarrizko eskubideak zapaltzen... [+]"}]